PATVIRTINTA

Klaipėdos rajono savivaldybės tarybos

2022 m. kovo 31 d. sprendimu Nr. T11-73

**GARGŽDŲ LOPŠELIO-DARŽELIO „NAMINUKAS“**

**2021 METŲ VEIKLOS ATASKAITA**

Gargždų lopšelis-darželis „Naminukas“ – biudžetinė įstaiga, priklausanti Klaipėdos rajono savivaldybei. Klaipėdos rajono savivaldybės tarybos 2020 m. balandžio 30 d. sprendimu Nr. T11-138 „Dėl Klaipėdos r. Kvietinių lopšelio-darželio reorganizavimo, prijungiant jį prie Gargždų lopšelio-darželio „Naminukas“, sąlygų aprašo ir Gargždų lopšelio-darželio „Naminukas“ nuostatų patvirtinimo“ nuo 2020 m. rugsėjo 1 d. prijungtas Kvietinių skyrius.

Gargždų lopšelio-darželio „Naminukas“ pagrindinė veikla – ikimokyklinis ir priešmokyklinis ugdymas. Vaikų ugdymas vyksta lietuvių kalba, mokymo forma – dieninė. Ugdomi ikimokyklinio ir priešmokyklinio amžiaus vaikai. Ugdymo procesas organizuojamas vadovaujantis parengta ir patvirtinta Ikimokyklinio ugdymo programa, Bendrąja priešmokyklinio ugdymo ir ugdymosi programa, valstybinio ugdymo standartais bei vaiko brandumo mokyklai rodikliais. Tėvams pageidavus, už papildomą mokestį, organizuojamas neformalus švietimas: šokių, robotikos (ir Kvietinių skyriuje) užsiėmimai.

Lopšelyje-darželyje „Naminukas“ ugdomi vaikai nuo 1,5 m. iki 7 m. amžiaus, integruojant specialiųjų ugdymosi poreikių turinčius vaikus į ugdymo procesą. Ypatingą dėmesį skiriame pagalbai – teikiamos švietimo ir fizinės medicinos bei reabilitacijos paslaugos: logopedo, specialiojo pedagogo, psichologo, kineziterapeuto, masažisto, bendrosios praktikos (regos korekcijos) specialisto, visuomenės sveikatos priežiūros specialisto, mokytojų padėjėjų darbui su specialiųjų ugdymosi poreikių turinčiais vaikais. Pagrindinės įstaigos veiklos kryptys – sveikatos stiprinimas, etnokultūrinis ugdymas.

Lopšelyje-darželyje 2020 metų pabaigoje padaugėjo 15 darbuotojų, 14,78 etato, nes nuo 2020 m. rugsėjo 1 d. reorganizacijos pagrindu buvo prijungtas Kvietinių skyrius ir dėl ekstremalių darbo organizavimo sąlygų dėl COVID-19 ligos padidėjo pailgintų grupių skaičius. 2021 metais sumažėjo mokytojų padėjėjų darbui su specialiųjų poreikių vaikais poreikis. Iš viso dirbo 72 darbuotojai: 33 pedagoginiai darbuotojai ir 39 kiti darbuotojai. Iš 33 pedagoginių darbuotojų (kai kurie eina dvejas pareigas): 2 vadovai, 8 ikimokyklinio ir priešmokyklinio ugdymo mokytojų metodininkų, 3 pagalbos vaikui teikimo specialistai (specialusis pedagogas, logopedas) metodininkai ir 1 vyresnysis logopedas, 2 vyresnieji meninio ugdymo pedagogai, 7 vyresnieji ikimokyklinio ugdymo mokytojai ir 9 ikimokyklinio ugdymo mokytojai, 2 iš jų dar studijuojantys. Vidutinis pedagogų amžius – 50 metų, 2020 metais buvo 48 metai.

Lopšelyje-darželyje „Naminukas“ suformuota 11 grupių: 2021 metų pabaigoje buvo 3 priešmokyklinio ugdymo, 1 jungtinė priešmokyklinio ugdymo, 6 ikimokyklinio ugdymo, 1 lopšelio grupė. Kvietinių skyriuje suformuotos 3 grupės: 1 jungtinė priešmokyklinio ugdymo, 2 ikimokyklinio ugdymo grupės.

Lopšelį-darželį „Naminukas“ lankė 206 ugdytiniai, tai 5 daugiau nei 2019 m. Iš jų: 11 ugdytinių, turinčių specialiųjų ugdymo (si) poreikių, 55 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba). Lopšelyje-darželyje teikiamos medicinos ir reabilitacijos paslaugos: 15 ugdytinių teikiami kineziterapijos užsiėmimai ir masažas. 9 vaikams nustatyti regėjimo sutrikimai, kuriems pagal gydytojo oftalmologo paskyrimus teikiami regos korekcijos užsiėmimai.

Kvietinių skyrių lankė 45 vaikai. Iš jų: 4 ugdytiniai, turintys specialiųjų ugdymo (si) poreikių, 14 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba).

Lopšelyje-darželyje dirba psichologai, skirti Klaipėdos rajono pedagoginės psichologinės tarnybos, kurie savo paslaugas teikia Lopšelio-darželio ugdytiniams, konsultavo, bendradarbiavo su pedagogais, ugdytinių tėvais sprendžiant vaiko ugdymo (si), elgesio ir kt. problemas. Klaipėdos rajono savivaldybės visuomenės sveikatos biuro paskirti specialistai teikia paslaugas sveikatingumo prevencijos, sveikos mitybos klausimais ir sudaro valgiaraščius.

Ikimokyklinėje įstaigoje veikianti Vaiko gerovės komisija renka ir kaupia informaciją apie specialiųjų poreikių vaikus, teikia rekomendacijas tėvams ir pedagogams dėl šių vaikų ugdymo, bendradarbiauja su Klaipėdos rajono pedagogine psichologine tarnyba, Klaipėdos rajono savivaldybės administracijos Švietimo ir sporto skyriumi, Vaiko teisių apsaugos skyriumi, Klaipėdos rajono paramos šeimai centru, Visuomenės sveikatos biuru.

Bendras Lopšelio-darželio „Naminukas“ plotas – 1765,76 m². Lopšelio-darželio patalpos yra patenkinamos būklės. 2020 m. atliktas dalinis pastato remontas – I korpuso stogas apšiltintas, naujai uždengti 4 įėjimų į lopšelį-darželį stogeliai bei korpusų jungiamojo koridoriaus stogas, taip pat perdažytos ir užtaisytos blokų siūlės 3 išorinių pastato sienų. 2021 m. uždengti 5 pavėsinių stogeliai. Atnaujinta virtuvės įranga: trintuvas mėsmalė.

Prastos būklės yra 6 vaikų grupių tualetai, kurie neatitinka higienos normų. 2022 metais planuojama suremontuoti kelis grupių tualetus.

Kvietinių skyriaus statinio plotas – 606,61 m². 2016 m. atlikta išorinė pastato renovacija: apšiltintos sienos, pakeistas stogas. 2021 m. atliktas virtuvės remontas, 1 grupėje pakeista grindų danga. Skalbykla, darbuotojų dušas nebeatitinka higienos normų: ištrupėjusios, susidėvėjusios plytelės. Kitų dviejų grupių grindų danga pasenusi, reikalingas grupių ir koridoriaus sienų kosmetinis remontas.

**Įstaigos filosofija**: neužtenka žinoti, reikia panaudoti; neužtenka egzistuoti, reikia būti; neužtenka norėti, reikia veikti.

Gargždų lopšelio-darželio „Naminukas“ strateginio plano 2020–2022 m. prioritetinės kryptys: kokybiškas ikimokyklinis ir priešmokyklinis ugdymas, žmogiškųjų išteklių kompetencijų tobulinimas, savitos Lopšelio-darželio aplinkos kūrimas.

Siekdami įgyvendinti strateginį planą, jo tikslus perkėlėme į metinės veiklos planą.

**Įgyvendinant strateginio ir metinės veiklos plano tikslą „Tobulinti ugdymo turinį ir ugdymo proceso planavimą“ pasiekti rezultatai:**

2021 metais atnaujinta ir patvirtinta Gargždų lopšelio-darželio „Naminukas“ ikimokyklinio ugdymo programa. Susitarimo būdu ugdymo turinį įgyvendinome ypač dažnai ir aktyviai taikydami STEAM ugdymo metodus, sveikatos stiprinimą per S. Kneipo metodus, kai kuriose grupėse pradėtas taikyti mąstymo žemėlapių metodas.

 Organizuoti praktiniai mokymai pedagogams apie STEAM idėjų taikymą. 76 proc. pedagogų taiko STEAM idėjas organizuodami ugdymo procesą. 7 pedagogės pasidalino STEAM įgyvendinimu su Klaipėdos rajono pedagogais seminaro metu.

Gautas finansavimas iš Sporto rėmimo fondo įgyvendinti sporto projektą „Sportuojantis Naminukas“. Įgyvendinant projektą visi mokytojai ir 32 proc. tėvų išklausė mokymus apie S. Kneipo metodų taikymą. Pedagogai kasdien veda fizinio aktyvumo ir grūdinimosi pagal S. Kneipo metodus užsiėmimus. Profesionalūs treneriai 2 kartus per savaitę veda nemokamus papildomus užsiėmimus vaikams: šokio, futbolo, judesio meno. Sporto projektas bendrai finansuojamas Sporto rėmimo fondo lėšomis, kurį administruoja Švietimo mainų paramos fondas. Gautas finansavimas – 37 738,39 Eur. Iš jų 4000 Eur – prisidės Klaipėdos rajono savivaldybė.

Kartu su partneriais: Gargždų lopšelis-darželis „Ąžuoliukas“, Klaipėdos rajono švietimo centras, Dovilų etninės kultūros centras, Dovilų pagrindinės mokyklos ikimokyklinio ir priešmokyklinio ugdymo skyrius, įgyvendintas etnokultūros projektas „Tautiniai ornamentai – ženklai iš praeities“, kuris buvo dalinai finansuotas Klaipėdos rajono savivaldybės.

Dalyvaujame Nacionalinės mokėjimo agentūros prie Žemės ūkio ministerijos organizuojamame „Vaikų maitinimą ekologiškais ir pagal nacionalinę žemės ūkio ir maisto kokybės sistemą pagamintais produktais ikimokyklinio ir priešmokyklinio ugdymo įstaigose“ projekte.

Dalyvauta net 50 respublikos ir rajono sveikatingumo, sporto, meninio ugdymo, tautos kultūros puoselėjimo, STEAM taikymo projektuose, parodose, akcijose − tai ypač didelis, aktyvus pedagogų įsitraukimas – vidutiniškai kiekvienas pedagogas per metus dalyvavo 1−2 respublikiniuose projektuose. Įgyvendinti/tęsiami projektai: Tarptautinis projektas „Vaiko kelias į gražią kalbą. Laimingas vaikas“; respublikinio ekologinio projekto „Mano žalioji palangė“ dalyviai ir įvertinti tarp respublikos geriausių; respublikinis ilgalaikis prevencinis projektas „Žaidimai moko“; Klaipėdos r. savivaldybės visuomenės sveikatos biuro organizuoto konkurso „10 000 žingsnių iššūkiai“ III vietos nugalėtojai; dalyvauta respublikinio ikimokyklinio ir priešmokyklinio amžiaus vaikų STEAM projekte „Magiška Kalėdinė šviesa“; ilgalaikė respublikinė virtuali darbų paroda „Keturi metų laikai STEAM proceso veiklose ugdant ikimokyklinio ir priešmokyklinio amžiaus vaikus“; respublikinis gamtosauginis STEAM projektas „Aš – žemės vaikas: tyrinėju, atrandu“; nuolatiniai dalyviai Lietuvos masinio futbolo asociacijos projekte „Futboliukas“; nuolatiniai respublikinio ikimokyklinio amžiaus vaikų socialinio meninio projekto „Skirtukas knygai“ dalyviai; „Augino močiutė“ šalies konkurso dalyviai ir laureatai; padėkos už dalyvavimą Tarptautinės istorinio teisingumo komisijos organizuojamoje pilietinėje iniciatyvoje „Tolerancijos dėlionė“ ir kita.

**Įgyvendinant strateginio ir metinės veiklos plano tikslą „Siekti aukštos kiekvieno bendruomenės nario profesinės kompetencijos ir atsakomybės už savo veiklą, poreikių realizavimą“** **pasiekti rezultatai:**

Kiekvienas mokytojas mažiausiai po 6 dienas per metus dalyvavo nuotoliniuose kvalifikacijos mokymuose. Džiugu, kad į savo asmeninių kompetencijų tobulinimą įsitraukė ir 60 proc. nepedagoginio personalo, dalyvavo kvalifikacijos tobulinimo programoje „Kūno kalba“ ir „Etnokultūrinis paveldas, puodelio marginimo raštai“. Įgytos darbuotojų kompetencijos, žinios padeda siekti įstaigos tikslų ir kiekvienam asmeniškai tobulėti.

78 procentų pedagogų dalyvavo BDT (Besimokančių darželių tinklas) mokymuose, sėmėsi patirties, idėjų iš Suomijos, Didžiosios Britanijos, Šveicarijos pedagogų.

Gerąja įstaigos darbo patirtimi dalinomės su respublikos pedagogais ir švietimo įstaigų vadovais: Lietuvos mokinių neformaliojo švietimo centro organizuojamas seminaras „Edukacinės erdvės Mažojoje Lietuvoje, gamtinis ir ekologinis, etnokultūrinis ir patirtinis ugdymas jose: metodai, patirtys, galimybės“, Klaipėdos rajono švietimo centro organizuojamas seminaras Kauno rajono švietimo įstaigų vadovams, organizavome metodinę dieną „Kūrybiškas ugdomųjų erdvių panaudojimas ugdymo kokybei gerinti“ Tauragės vaikų reabilitacijos mokymų centro „Pušelė“ pedagogams.

**Įgyvendinant strateginio ir metinės veiklos plano tikslą „Kurti vaikų poreikius tenkinančias patogias ir patrauklias šiuolaikiškas ugdymo (si) aplinkas“ pasiekti rezultatai:**

Kuriama sveikatai palanki aplinka: priemonės visose grupėse grūdinimuisi (lininiai rankšluosčiai, šepečiai, dubenys, laistytuvai, takeliai ir pan.), fizinio aktyvumo erdvės, Basakojų takai lauke ir grupėse. Kiekviena grupė kasmet atnaujina / papildo po 1 ugdomąją erdvę. Įgytos inovatyvios ugdymo priemonės: visose grupėse įrengti projektoriai, dar priešmokyklinėms grupėms įsigyta robotikos priemonių, lauko erdvėms 5 komplektai priemonių tyrinėjimams, eksperimentams, STEAM ugdymui, Kvietinių skyriuje sveikatinimo priemonių – įrengtas Kneipo takas lauke, laipiojimo žaidimo įrenginys. Iš sporto projekto įsigytos priemonės: interaktyvi laipiojimo sienelė, masažiniai kamuoliukai, paspirtukai – skatina fizinį vaikų aktyvumą.

Naujų erdvių atsiradimas skatina vaikų aktyvumą. Lopšelio-darželio kieme rekonstruotos 5 pavėsinės – uždėti stogeliai, papildytos žaidimams, eksperimentams, poilsiui ir sportui erdvės, atnaujinta viena lauko žaidimo aikštelė nauju įrenginiu.

Veiklos rizikos (problemos):

* Visuotinė ekstremali situacija.
* Padidėjusi administracinė našta centralizavus buhalteriją – mažiau laiko ugdymo proceso priežiūrai, aplinkos kūrimui, bendravimui su tėvais, bendruomene ir kitoms tiesioginėms funkcijoms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_